**Informatīvais ziņojums**

 **“Par dalību starptautiskajā izstādē “EXPO 2017””**

1. **Latvijas iespējamās dalības starptautiskajā izstādē “EXPO 2017” izvērtējums**

Ekonomikas ministrijas sagatavotais informatīvais ziņojums “Par Latvijas dalību izstādē “Astana Expo 2017”” tika skatīts 2015.gada 11.augusta Ministru kabineta sēdē (TA-1722). Ministru kabinets, izskatot minēto informatīvo ziņojumu, pieņēma lēmumu par Latvijas nepiedalīšanos starptautiskajā izstādē “EXPO 2017” (turpmāk – Izstāde), nosakot, ka ekonomikas ministre informēs par šo lēmumu Valsts prezidenta kanceleju un Izstādes organizatorus.

2015.gada 28.augustā notika Ekonomikas ministrijas valsts sekretāra Ringolda Beinaroviča tikšanās ar Kazahstānas Republikas vēstniecības Latvijā padomniekiem Kuanišu Muhanovu un Žaziru Mirzakasimovu. Tikšanās galvenā tēma bija Latvijas dalība Izstādē. Sarunas laikā Ringolds Beinarovičs norādīja, ka valdības lēmums nepiedalīties ir finansiālu apsvērumu vadīts. Kazahstānas puses norādīja, ka gatava iesniegt atjaunotu piedāvājumu ar citiem dalības nosacījumiem.

Vienlaikus privātā sektora pārstāvji - Latvijas Tirdzniecības un Rūpniecības kamera (turpmāk – LTRK) un Latvijas Darba devēju konfederācija (turpmāk – LDDK) - ir pauduši viedokli, ka labprāt izskatītu iespēju pārstāvēt Latviju Izstādē.

2015.gada 11.septembrī jautājums par iespējamo privātā sektora dalību Izstādē, kā arī Kazahstānas puses atjaunotais piedāvājums, tika apspriests Ārējās ekonomiskās politikas koordinācijas padomes[[1]](#footnote-1) (turpmāk – ĀEPKP) 11.sēdē, kuru vadīja ārlietu ministrs Edgars Rinkēvičs. Sēdē piedalījās padomes locekļi un pilnvarotie locekļi – ekonomikas ministre Dana Reizniece-Ozola, Satiksmes ministrijas valsts sekretāra vietnieks Uldis Reimanis, Zemkopības ministrijas valsts sekretāra vietniece Rigonda Krieviņa, Valsts prezidenta ekonomikas padomnieks Andis Jēkabsons, Ministru prezidenta padomniece ārlietu jautājumos Dace Treija-Masī, LTRK valdes priekšsēdētājs Jānis Endziņš, LDDK ģenerāldirektores vietniece, starptautisko un Eiropas Savienības lietu eksperte Inese Stepiņa un Latvijas Investīciju un attīstības aģentūras Ārējās tirdzniecības veicināšanas departamenta direktore Aija Jaunzeme. Sēdē tika panākta vienošanās, ka LDDK un LTRK izvērtēs iespējas piesaistīt finansējumu, un nolemts, ka nākamās sēdes darba kārtībā tiks iekļauts LTRK ziņojums par dalību Izstādē.

ĀEPKP 2015.gada 11.septembra sēdes laikā Ekonomikas ministrijai tika dots uzdevums veikt jautājuma juridisko izpēti par iespēju izteikt atbalstu LTRK un/vai LDDK pārstāvēt privāto sektoru Izstādē. Izvērtējumā secināts, ka nepieciešams sazināties ar Izstādes organizētājiem, konkretizējot, vai Latvijas Republiku Izstādē var pārstāvēt nevalstiskās organizācijas un vai šādā gadījumā būtu noslēdzams trīspusējs līgums vai pietiktu, piemēram, ar divpusēju līgumu, kas savukārt nozīmētu, ka nav nepieciešamības slēgt bezatlīdzības līdzdarbības līgumu un nevalstiskās organizācijas var pašas piedalīties ar sava finansējuma nodrošināšanu.

2015.gada 14.oktobrī ĀEPKP 12.sēdē tika izskatīts LTRK ziņojums par tās iespējamo dalību Izstādē. LTRK informēja, ka tā ir veikusi sākotnējo izpētes darbu, lai izvērtētu tās iespējas uzņemties vadošo lomu Latvijas dalības Izstādē organizēšanā un secinājusi, ka:

* LTRK ir vērtējama kā organizācija ar atbilstošu pieredzi dalības organizēšanā citās starptautiskajās izstādēs, kā piemēram, “World Expo’96” Seulā, “World Expo’98” Lisabonā un “World Expo’00” Hannoverē;
* LTRK plāno, ka 80% no izmaksām segtu 5-6 galvenie dalībnieki, kam tiktu paredzētas arī atsevišķas ekspozīcijas vietas, savukārt atlikušos 20% segtu citu dalībnieku sniegtais finansējums (šādā gadījumā gan nebūtu iespējams tikt pie atsevišķas ekspozīcijas vietas). Šobrīd zināms, ka Latvijas uzņēmumu stendam rezervētā platība ir 317m2, kuru nepieciešamības gadījumā ir iespējams paplašināt.
* līdz šim no LTRK biedriem ir saņemti vairāki solījumi par dalību Izstādē kopējā Latvijas stendā, taču nav uzrunāti visi potenciālie dalībnieki.
* Kazahstānas puse aicina iecelt Latvijas sekcijas komisāru - padomes locekļi tiek iepazīstināti ar izvirzīto kandidātu – LTRK valdes locekli Raimondu Ozoliņu.
* provizoriskā LTRK tāme šobrīd ir 1,4 milj. EUR, taču detalizētākus aprēķinus varēs veikt pēc 2016.gada 24.-25.februārī Astanā plānotās starptautiskās izstādes “EXPO 2017” koordinācijas sanāksmes (LTRK ir informējuši EM un starptautiskās izstādes “EXPO 2017” organizatorus, ka plāno piedalīties).

LTRK ir sazinājusies ar Izstādes organizatoriem un guvusi apstiprinājumu tam, ka starp LTRK un Izstādes organizatoriem ir iespējams parakstīt divpusēju līgumu par dalību izstādē, līgumā neiesaistot valsts atbildīgās institūcijas. Saskaņā ar Kazahstānas puses pausto, valdības līdzdalība līguma noslēgšanā nav izšķiroša.

Vienlaikus, lai varētu noslēgt minēto līgumu par dalību Izstādē, tās organizatori vēlas saņemt no Latvijas atbildīgās institūcijas rakstisku apliecinājumu (oficiālu vēstuli), ka attiecīgā Latvijas uzņēmējus pārstāvošā organizācija ir atbalstīta no atbildīgās institūcijas puses piedalīties Izstādē un pārstāvēt Latviju (bez valsts pārvaldes uzdevuma deleģēšanas). Kazahstānas puse kā galvenos argumentus vēstules nepieciešamībai min:

* nepieciešamību gūt pārliecību par līgumslēdzēja no Latvijas puses statusu izstādes laikā;
* izvairīties no gadījumiem, kad dažādu apstākļu dēļ līgumslēdzējs atsakās piedalīties izstādē.

LDDK lēmumu par nepiedalīšanos Izstādē pamato ar tās darbības mērķiem, kurus reglamentē Starptautiskās darba organizācijas vadlīnijas un kas nosaka, ka organizācija darbojas sociālā dialoga ietvaros un pārstāv savu biedru intereses, lai ES un starptautiskā līmenī veidotā nodarbinātības un sociālā politika sekmētu uzņēmējdarbību un jaunu darba vietu rašanos, lai attīstītu un nostiprinātu neatkarīgas un autonomas darba devēju organizācijas un, lai veicinātu sabiedrības informētību par nodarbinātības jautājumiem. Vienlaikus LDDK izsaka atbalstu LTRK Latvijas uzņēmumu dalības Izstādē organizēšanā.

ĀEPKP 12.sēdi 2015.gada 14.oktobrī vadīja ĀEPKP priekšsēdētājs, ārlietu ministrs Edgars Rinkēvičs un piedalījās sekojoši ĀEPKP locekļi un pilnvarotie locekļi – ekonomikas ministre Dana Reizniece-Ozola, Satiksmes ministrijas valsts sekretāra vietnieks Uldis Reimanis, Zemkopības ministrijas Tirgus un tiešā atbalsta departamenta Pārtikas nozares nodaļas vadītāja Ilona Mežiniece-Briede, Valsts prezidenta ekonomikas padomnieks Andis Jēkabsons, Ministru prezidenta padomniece ārlietu jautājumos Dace Treija-Masī, Latvijas Investīciju un attīstības aģentūras direktors Andris Ozols, LDDK ģenerāldirektore Līga Menģelsone un LTRK valdes priekšsēdētājs Jānis Endziņš. ĀEPKP 12.sēdē 2015.gada 14.oktobrī konceptuāli atbalstīja LTRK priekšlikumu Ekonomikas ministrijai virzīt apstiprināšanai Ministru kabinetā jautājumu par atbalsta izteikšanu LTRK kā Latvijas uzņēmēju pārstāvniecības organizētājai starptautiskajā izstādē “EXPO 2017”. Tāpat sēdē tika izteikts atbalsts priekšlikumam, ka oficiālā vēstule par atbalstu LTRK tiks nosūtīta no Valsts prezidenta kancelejas kā atbilde uz Kazahstānas Republikas prezidenta Nursultana Nazarbajeva ielūgumu. Valsts prezidenta kancelejas nosūtāmajā vēstulē Izstādes organizatoriem nepieciešams:

* paust Latvijas Republikas valdības atbalstu LTRK kā Latvijas uzņēmēju pārstāvniecības organizētājai starptautiskajā izstādē “EXPO 2017”;
* Izstādes organizatori jāinformē, ka valdība ir lēmusi, ka visu atbildību par no līguma izrietošajām saistībām uzņemas tikai LTRK kā līgumslēdzēja puse.

2015.gada 6.novembrī Ekonomikas ministrija saņēma LTRK vēstuli Nr.2015/901, kurā LTRK lūdz Ekonomikas ministriju virzīt apstiprināšanai Ministru kabinetā jautājumu par atbalsta izteikšanu LTRK iniciatīvai. Vēstulē minēts, ka LTRK ir uzsākusi sarunas arī ar Rīgas domi par sadarbību šajā projektā. Tāpat LTRK norāda, ka apstiprinājums par ieinteresētību (bet ne solījums piedalīties) dalībai Izstādē ir izrādījuši sekojoši LTRK biedri: VAS “Latvijas dzelzceļš”, Biznesa augstskola “Turība”, SIA “SAKRET”, SIA “SCHENKER”, AS “Eco Baltia”, uzsāktas sarunas ar Rīgas Brīvostas pārvaldi, Ventspils domi, AS UPB, un citiem uzņēmumiem un institūcijām.

2015.gada 12.novembrī LTRK informēja Ekonomikas ministriju par to, ka LTRK plāno piedalīties 2016.gada februārī plānotajā starptautiskās izstādes “EXPO 2017” koordinācijas sanāksmē Astanā. Tāpat LTRK pārsāvji apmeklēja Astanu no 2015.gada 17.novembra līdz 19.novembrim un piedalījās individuālās tikšanās ar starptautiskās izstādes “EXPO 2017” organizatoru pārstāvjiem, tostarp ar akciju sabiedrības “NC “Astana EXPO-2017” valdes priekšsēdētāju Akhmetžanu Jesimovu, ar kuru pārrunāja ar LTRK dalību starptautiskajā izstādē “EXPO 2017” saistītos jautājumus.

 2015.gada 16.novembrī Ekonomikas ministrija saņēma vēstuli Nr.RD-15-2769-nd, kurā Rīgas Domes Pilsētas attīstības komitejas priekšsēdētājs Maksims Tolstojs informē, ka Rīgas Dome plāno organizēt Latvijas galvaspilsētas reprezentāciju starptautiskajā izstādē “EXPO 2017”. Ņemot vērā Ministru kabineta 2015.gada 11.augustā pieņemto lēmumu, Rīgas Dome līdz šim apsvērusi iespējas organizēt individuālu pilsētas pārstāvību izstādē. Ņemot vērā jaunos apstākļus, tiks izskatītas sadarbības iespējas ar LTRK reprezentācijas organizēšanā.

1. **Priekšlikumi turpmākai rīcībai**

Pamatojoties uz 2015.gada 14.oktobrī notikušajā ĀEPKP 12.sēdē nolemto un 2015.gada 6.novembrī Ekonomikas ministrijā saņemto LTRK vēstuli Nr.2015/901, Ekonomikas ministrija ir sagatavojusi iesniegšanai Ministru kabinetā informatīvo ziņojumu par LTRK dalību starptautiskajā izstādē “EXPO 2017” un protokollēmumu ar sekojošiem priekšlikumiem turpmākai rīcībai:

1. Pieņemt zināšanai informatīvo ziņojumu par Latvijas Tirdzniecības un rūpniecības kameras (turpmāk – LTRK) dalību starptautiskajā izstādē “EXPO 2017”.
2. Izteikt atbalstu LTRK kā Latvijas uzņēmēju pārstāvniecības organizētājai starptautiskajā izstādē “EXPO 2017” pārstāvēt Latviju, kas norisināsies Astanā, Kazahstānas Republikā laikaposmā no 2017.gada 10.jūnijam līdz 10.septembrim.
3. Ekonomikas ministrijai sagatavot un nosūtīt rakstisku informāciju LTRK par to, ka ar informatīvo ziņojumu un protokollēmumu Latvijas valsts izsaka atbalstu LTRK kā Latvijas uzņēmēju pārstāvniecības organizētājai starptautiskajā izstādē “EXPO 2017” pārstāvēt Latviju, tomēr nesniedz jebkāda veida pilnvarojumu vai deleģējumu darboties tās vārdā vai slēgt tās vārdā līgumus, kā arī norobežojas no jebkādas finansiālas vai citādas atbildības par LTRK veiktajām darbībām.
4. Pieņemt zināšanai LTRK apliecinājumu par to, ka ar šo informatīvo ziņojumu un protokollēmumu tai netiek deleģētas valsts pārvaldes funkcijas un valsts tai nesniedz nekādus pilnvarojumus darboties tās vārdā un slēgt līgumus, kā arī norobežojas no jebkādas finansiālas vai citas atbildības par LTRK veiktajām darbībām.
5. Atbalstīt, ka Valsts prezidenta kanceleja iekļaujot protokollēmumā norādīto informāciju, nosūta atbildes vēstuli starptautiskās izstādē “EXPO 2017” organizētājiem.

Ekonomikas ministre Dana Reizniece-Ozola

Vīza:

Valsts sekretārs Ringolds Beinarovičs

23.11.2015 14:44

1365

Aldis Bukšs, 67 013 272

Aldis.Bukss@em.gov.lv

1. ĀEPKP galvenais mērķis ir nodrošināt saskaņotu valsts pārvaldes iestāžu un citu institūciju sadarbību sekmīgas ārējās ekonomiskās politikas veidošanā un īstenošanā Latvijas tautsaimniecības konkurētspējas celšanai. [↑](#footnote-ref-1)